รัฐบาลไทย-ข่าวทำเนียบรัฐบาล-กนช.มีมติให้กรมทรัพยากรน้ำ ทส. มาสังกัดสำนักนายกรัฐมนตรี เพื่อให้เกิดเอกภาพ มีการบูรณาการการบริหารจัดการน้ำอย่างยั่งยืน
วันพุธที่ 9 สิงหาคม 2560
กนช.มีมติให้กรมทรัพยากรน้ํา ทส. มาสังกัดสํานักนายกรัฐมนตรี เพื่อให้เกิดเอกภาพ มีการบูรณาการการบริหารจัดการน้ําอย่างยั่งยืน
นายกรัฐมนตรีเป็นประธานประชุม กนช.มีมติให้กรมทรัพยากรน้ํา ทส.มาสังกัดสํานักนายกรัฐมนตรี เพื่อให้เกิดเอกภาพมีการบูรณาการการบริหารจัดการน้ําอย่างยั่งยืน -ให้ทุกหน่วยน้อมนําแนวทางพระราชดําริมาประยุกต์ใช้ในการบริหารจัดการน้ํา
วันนี้ (9 ส.ค.60) เวลา 13.30 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 2/2560 โดยมี พลเรือเอก ณรงค์ พิพัฒนาศัย รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม พลเอก ฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ และผู้ที่เกี่ยวข้อง เข้าร่วมการประชุม
ภายหลังการประชุม นายวรศาสน์ อภัยพงษ์ อธิบดีกรมทรัพยากรน้ํา กรรมการและเลขานุการ กนช. ได้แถลงผลการประชุมสรุปสาระสําคัญว่า นายกรัฐมนตรีมองว่าโครงสร้างในการบริหารจัดการน้ําของประเทศไทยมีลักษณะที่ข้ามอยู่หลายกระทรวง เมื่อมีการประชุมหรือมีการดําเนินการ ทําให้ขั้นตอนกระบวนการดําเนินการค่อนข้างล่าช้า จึงเห็นควรให้กรมทรัพยากรน้ําเป็นหน่วยงานที่ขึ้นตรงกับนายกรัฐมนตรีโดยตรง ในสังกัดสํานักนายกรัฐมนตรี เพื่อทําหน้าที่ประสานการดําเนินการเรื่องการบริหารจัดการน้ําทั้งประเทศ เพื่อให้เกิดประสิทธิภาพ เป็นเอกภาพ และเกิดความรวดเร็ว โดยการปรับเปลี่ยนครั้งนี้จะไม่มีอุปสรรค เพราะกรมฯ มีโครงสร้างการทํางานในลักษณะนี้อยู่แล้ว ส่วนจะมีการเปลี่ยนชื่อเป็นสํานักงานทรัพยากรน้ําแห่งชาติหรือไม่ จะต้องรอกระบวนการขั้นตอนตามกฎหมาย รอการประกาศในราชกิจจานุเบกษาก่อน ซึ่งคาดว่าจะมีการออกคําสั่ง คสช.ตามมาตรา 44 มาดําเนินการและคงใช้เวลาไม่นาน
“กรมทรัพยากรน้ําในฐานะที่เป็นฝ่ายเลขานุการ กนช. และมีความเชื่อมโยงโดยตรงกับท่านนายกรัฐมนตรี เพราะฉะนั้นข้อสั่งการ การดําเนินการในเรื่องต่าง ๆ จะรวดเร็วยิ่งขึ้น เดิมกรมทรัพยากรน้ํา สังกัดกระทรวงทรัพยากรธรรมชาติและสิ่งแวดล้อม ทําหน้าที่สองบทบาท ส่วนหนึ่งคือเป็นกรมที่มีพันธกิจเรื่องบริหารจัดการน้ํา อีกส่วนหนึ่งมีหน้าที่เป็นฝ่ายเลขานุการภายใต้ระเบียบสํานักนายกรัฐมนตรี ที่จะนํานโยบายและข้อสั่งการทั้งหมดในการประชุม กนช. ไปดําเนินการร่วมกับหน่วยงานอื่น ซึ่งตรงนี้นายกรัฐมนตรีมองว่ายังมีประสิทธิภาพไม่ทันกับเหตุการณ์ที่เกิดขึ้น โดยเฉพาะภาวะฉุกเฉินภาวะน้ําท่วม ซึ่งต่อไปก็อาจจะมีภาวะภัยแล้ง นายกรัฐมนตรีจึงอยากให้การแก้ไขปัญหาดังกล่าวได้เบ็ดเสร็จ เกิดประสิทธิภาพอย่างรวดเร็ว ทั้งนี้ การทํางานที่ผ่านมาในระดับการบริหารจัดการ ทุกส่วนราชการได้ให้ความร่วมมือดี ไม่ได้เป็นปัญหาอุปสรรค แต่เพื่อให้เกิดความรวดเร็ว หากหน่วยงานได้มีการขึ้นตรงกับนายกรัฐมนตรี ข้อสั่งการของนายกรัฐมนตรีจะมาถึงหน่วยงานได้โดยตรง หน่วยงานก็จะสามารถนําไปปฏิบัติ ดําเนินการเชิงนโยบายได้เร็วขึ้น ซึ่งเป็นการลดขั้นตอนการดําเนินการ” อธิบดีกรมทรัพยากรน้ํากล่าว
พร้อมกันนี้ อธิบดีกรมทรัพยากรน้ําเผยว่า ที่ประชุมได้หารือถึงสถานการณ์ฝนปัจจุบันของประเทศไทยว่า มีปริมาณฝนสะสมสูงกว่าค่าปกติ 43% จากการคาดการณ์ปริมาณฝนรายเดือนจะพบว่า เดือนสิงหาคม – กันยายนนี้จะมีฝนตกชุกหนาแน่นและมีปริมาณฝนเพิ่มขึ้น อาจทําให้เกิดน้ําท่วมฉับพลันน้ําป่าไหลหลากได้ในหลายพื้นที่โดยเฉพาะทางภาคเหนือตอนบน ภาคตะวันออกเฉียงเหนือ ภาคตะวันออก รวมถึงภาคใต้ฝั่งตะวันตก ส่วนในช่วงเดือนตุลาคม มีโอกาสที่พายุจะเคลื่อนตัวเข้าใกล้หรือผ่านภาคใต้ทําให้พื้นที่ดังกล่าวมีฝนตกชุกหนาแน่น ทั้งนี้ ต้องขอให้ประชาชนติดตามข่าวพยากรณ์อากาศและรับฟังคําเตือนจากหน่วยงานราชการต่อไป
อธิบดีกรมทรัพยากรน้ํากล่าวด้วยว่า นายกรัฐมนตรีได้มีบัญชาให้ทุกหน่วยเร่งแก้ไขปัญหาการจัดการน้ําโดยดําเนินการให้เป็นระบบ โดยน้อมนําแนวทางพระราชดําริมาประยุกต์ใช้ในการบริหารจัดการน้ํา การเพิ่มพื้นที่กักเก็บ การจัดทําประตูน้ํา คลองผันน้ํา คลองไส้ไก่ การเก็บน้ําลงดิน การพิจารณาพื้นที่เนินเขาเป็นพื้นที่รับน้ํา ครอบคลุมพื้นที่เสี่ยงทั้งน้ําแล้ง และน้ําท่วม ครอบคลุมทั้ง 4 ภาค รวมถึงพื้นที่กรุงเทพมหานครและการป้องกันพื้นที่เศรษฐกิจ รวมถึงแผนป้องกันอุทกภัยเฉพาะพื้นที่ ให้แก้ไขปัญหาไม่น้อยกว่าร้อยละ 30-50 ในช่วง 2 ปีแรก (ปี2560-2562) พร้อมทั้งเร่งจัดการสิ่งกีดขวางทางน้ําให้แล้วเสร็จ และเพื่อให้การแก้ไขปัญหาการบริหารจัดการน้ําอย่างเป็นระบบมีการบูรณาการ โดยให้ทุกหน่วยส่งให้ฝ่ายเลขานุการ กนช. นําเสนอคณะรัฐมนตรีภายในหนึ่งเดือน
“นายกรัฐมนตรีได้ให้ความสําคัญกับเรื่องของการบริหารจัดการน้ําเป็นอย่างยิ่ง ประเทศไทยประสบกับสถานการณ์น้ําท่วมภาคอีสานมีฝนตกปริมาณมากที่อาจมีสาเหตุส่วนหนึ่งมาจากภาวะโลกร้อน และมีฝนตกหนัก มีมรสุมลูกแรกเข้ามา ทําให้จังหวัดสกลนคร ยโสธร อํานาจเจริญ ตลอดจนจังหวัดในภาคอีสานที่ติดลุ่มแม่น้ําโขงได้รับกระทบ ซึ่งนายกรัฐมนตรีมีความห่วงใยเรื่องการแก้ไขปัญหาภาวะน้ําท่วม ที่ถึงแม้ส่วนราชการจะดําเนินการอย่างเป็นระบบแล้วก็ตาม แต่ในช่วงที่น้ําท่วมอยู่ต้องใช้เวลาในการระบายน้ําออก ที่ประชุมจึงให้ส่วนราชการเพิ่มประสิทธิภาพในการแก้ไขปัญหาให้เป็นระบบยิ่งขึ้น โดยให้นําศาสตร์พระราชามาเป็นแผนแม่บทในการดําเนินการแก้ไขปัญหาอย่างยั่งยืน ทั้งนี้ ผลจากการที่เกิดสถานการณ์น้ําท่วมภาคใต้ที่ผ่านมา ทําให้พบว่ายังมีสิ่งกีดขวางลําน้ํา ซึ่งได้มีการแก้ไขปัญหาแล้วแต่ยังมีส่วนที่ยังดําเนินการไม่แล้วเสร็จ ที่ประชุมก็ได้ให้เร่งรัดดําเนินการในส่วนนี้ เพราะตามธรรมชาติแล้วประมาณช่วงเดือนธันวาคม-มกราคมจะมีฝนตกมากที่ภาคใต้” อธิบดีกรมทรัพยากรน้ํากล่าว
นอกจากนี้ อธิบดีกรมทรัพยากรน้ํา กล่าวด้วยว่า ในการประชุมคณะรัฐมนตรีนอกสถานที่ที่จังหวัดนครราชสีมา จะมีการพิจารณาแผนวิธีการป้องกันน้ําท่วมภาคอีสานทั้งระบบ ไม่อยากให้เหตุการณ์ของสกลนคร หรือร้อยเอ็ด หรือจังหวัดใดก็แล้วแต่ ที่ได้รับผลกระทบจากน้ําท่วม ไม่มีวิธีหรือระบบในการแก้ไขปัญหาที่ชัดเจน ต้องตอบได้ว่าถ้าเกิดปัญหาน้ําท่วมขึ้น จะมีวิธีการแก้ไขปัญหาที่เป็นระบบ จะดําเนินการอย่างไร ซึ่งกรมทรัพยากรน้ําในฐานะฝ่ายเลขานุการ กนช.จะได้หารือกับส่วนราชการและเร่งเสนอวิธีการแก้ไขปัญหากับทุกหน่วยงานภายใน 1 เดือน ซึ่งจะได้เห็นแนวทางแก้ไขปัญหาที่ชัดเจน ทั้งนี้ นายกรัฐมนตรีได้ให้แนวนโยบายว่าในการแก้ไขปัญหาให้คํานึงถึงภาวะน้ําแล้งด้วย ไม่ใช่เอาน้ําทิ้งไปทั้งหมด จึงต้องนําระบบเรื่องการแก้ไขปัญหาน้ําท่วมเชิงพื้นที่ที่ทุกส่วนราชการมีอยู่ ในเขตภาคอีสาน ในชุมชนและตัวเมือง กลับมาดูกรณีการเก็บกักน้ําไว้ใช้ช่วงหน้าแล้ง จะมีปริมาณที่เหมาะสมกับการใช้ในพื้นที่อย่างไร
----------------------------
กลุ่มประชาสัมพันธ์และเผยแพร่ สํานักโฆษก